Søndag strømmer varm og sommerlig luft op over Danmark fra syd, hvilket søndag eftermiddag vil give os de hidtil højeste temperaturer målt i Danmark i år . Den varme luft indeholder dog en del fugt, og da luftmasssen samtidigt er ustabil betyder det, at der i dagens løb kan komme relativt kraftige regn- og tordenbyger i dele af Danmark. I første omgang vil eftermiddagen starte med solskin og temperaturer, der kan nå 22-23 grader, hvor det bliver varmest. Fra sidst på eftermiddagen kan regn- og tordenbyger bevæge sig op over den sydlige del af Jylland fra sydvest, og bygerne kan være med skybrudsagtig regn og hagl. Risikoen er i første omgang størst over den sydlige del af Jylland og måske også på Fyn. I aftentimerne bevæger området med stedvis kraftige byger sig op over en større del af Jylland, og i nattetimerne er det primært over den centrale og nordlige del af Jylland, at risikoen for kraftige byger er størst. Længere østpå i landet er muligheden for byger markant mindre, men det kan ikke udelukkes, at der også kan dannes byger her. Selvom skybruds-risikoen ikke er meget høj, så kan der stedvis falde over 15 millimeter regn på en halv time, hvilket netop er definitionen på skybrud. Derudover kan der i alt - frem til mandag morgen - falde i nærheden af 30 millimeter regn, hvor der kommer mest. Får vi skybrud i løbet af det næste døgn, vil det være det første i Danmark i 2021. Mandag byder på endnu varmere vejr, hvor temperaturen måske kan nå over 25 grader og give os årets første meteorologiske sommerdag.

Opsummering:
Der kan stedvis falde over 25 millimeter indtil mandag morgen.